Azərbaycan Respublikasının Əmək və Əhalinin Sosial Müdafiəsi Nazirliyinin Antikorrupsiya sisteminə nəzarət Şurasının **2022-ci il “\_\_\_” \_\_\_\_\_\_\_\_\_\_\_\_ tarixli \_\_\_\_\_\_\_\_\_\_\_\_\_\_ nömrəli qərarı ilə təsdiq edilmişdir.**

**Azərbaycan Respublikasının Əmək və Əhalinin Sosial Müdafiəsi Nazirliyinin tabeliyində Dövlət Məşğulluq Agentliyinin**

**Korrupsiyaya qarşı mübarizə Siyasəti**

**1. Ümumi müddəalar**

1.1. Azərbaycan Respublikasının Əmək və Əhalinin Sosial Müdafiəsi Nazirliyinin tabeliyində Dövlət Məşğulluq Agentliyinin (bundan sonra – Agentlik) “Korrupsiyaya qarşı mübarizə siyasəti” (bundan sonra – Siyasət) Agentlikdə korrupsiya hüquqpozmalarının qarşısının alınması, Agentliyin fəaliyyətində şəffaflığın təmin edilməsi, korrupsiya hüquqpozmalarını istisna edən şəraitin yaradılması və korrupsiya ilə bağlı hüquqpozma hallarına qarşı mübarizə tədbirlərinin müəyyən edilməsi məqsədi ilə hazırlanmışdır.

1.2. Siyasətin hüquqi əsasını aşağıdakılar təşkil edir:

* Azərbaycan Respublikasının Konstitusiyası;
* “Korrupsiyaya qarşı mübarizə haqqında” Azərbaycan Respublikasının Qanunu;
* Azərbaycan Respublikasının Əmək Məcəlləsi;
* “İnzibati İcraat haqqında” Azərbaycan Respublikasının Qanunu;
* “Vətəndaşların müraciətləri haqqında” Azərbaycan Respublikasının Qanunu;
* Azərbaycan Respublikası Prezidentinin 2020-ci il 30 iyun tarixli 1077 nömrəli Fərmanı ilə təsdiq edilmiş “Dövlət Məşğulluq Agentliyinin Nizamnaməsi”;
* “Azərbaycan Respublikasının Əmək və Əhalinin Sosial Müdafiəsi Nazirliyi strukturunda çalışan dövlət qulluqçusu olmayan əməkdaşlar üçün etik davranış Qaydaları”.

1.3. Bu Siyasət Agentlikdə “İSO 37001:2016 - Antikorrupsiya idarəetmə sistemi”nin (bundan sonra – AKİS) əsas prinsiplərini, o cümlədən korrupsiyanın qarşısının alınması və korrupsiya ilə bağlı hüquqpozma hallarına qarşı mübarizə tədbirləri sistemininin əsasını təşkil edir.

1.4. Siyasət Azərbaycan Respublikasının korrupsiyaya qarşı mübarizə üzrə qanunvericiliyinin müddəalarına, AKİS beynəlxalq standartının tələblərinə əsaslanır və əsas istiqamətləri aşağıdakılardır:

* Agentlikdə korrupsiyanın qarşısının alınması;
* əməkdaşların korrupsiya hüquqpozmaları ilə bağlı məlumatlandırılması məqsədi ilə təlimlərin, seminarların təşkili;
* korrupsiya təzahürlərinə görə məsuliyyətin müəyyən edilməsi**;**
* əməkdaşlarda antikorrupsiya mədəniyyətinin formallaşdırılması.

1.5. Siyasətin məqsədlərinə nail olunması aşağıdakı məsələlərin reallaşdırılması ilə həyata keçirilir:

* əməkdaşlara korrupsiyanın istənilən forma və təzahürlərdə qəbul edilməzliyi barədə Agentliyin mövqeyinin aşılanması;
* Azərbaycan Respublikasının korrupsiyaya qarşı mübarizə üzrə qanunvericiliyinin və AKİS standartının tələblərinə uyğun olaraq, Agentlikdə AKİS-in fəaliyyətinin effektivliyinin təmin edilməsi və onun daimi təkmilləşdirilməsi;
* Agentliyin əməkdaşlarının vəzifələrinin icrası zamanı öz səlahiyyətləri daxilində korrupsiya hallarının qarşısının alınması və gələcəkdə baş verməməsi üçün tədbirlərin görülməsi;
* Agentliyin əməkdaşlarının korrupsiya hüquqpozmalarına görə məsuliyyətə cəlb edilməsi riskinin minimallaşdırılması;
* antikorrupsiya siyasəti meyarlarının effektivliyinin monitorinqi;
* Agentliyin əməkdaşlarının Korrupsiyaya qarşı mübarizə üzrə qanunvericiliyin və bu Siyasətin tələblərini bilməsi və onlara riayət etməsi sahəsində vəzifələrinin müəyyən edilməsi;
* korrupsiya hüquqpozmalarının bütün hallarına görə qanunvericilikdə nəzərdə tutulmuş məsuliyyətin müəyyən edilməsi;
* təqibə məruz qalma qorxusu olmadan, əsaslı məlumatlar əsasında aşkar edilmiş pozuntular və korrupsiya faktları barədə məlumatlandırmanın təşviq edilməsi;
* Antikorrupsiya normalarına riayət olunmasının təmin edilməsi üçün Agentlikdə yaradılmış təşkilati və funksional bölmələrin səlahiyyətlərinin və müstəqilliyinin izahı.

**2. Siyasətin əsas prinsipləri və məqsədləri**

2.1. Siyasətin prinsipləri aşağıdakılardır:

* Dürüstlük;
* şəffaflıq və açıqlıq;
* korporativ etik qaydalara riayət olunması;
* Qanunçuluq;
* korrupsiyaya qarşı dözümsüzlük;
* antikorrupsiya prosedurlarının korrupsiya riski ilə mütənasibliyi;
* nəzarət və müntəzəm monitorinq.

2.2. Siyasətin məqsədləriaşağıdakılardır:

* Azərbaycan Respublikasının korrupsiyaya qarşı mübarizə üzrə qanunvericiliyinin, qəbul edilmiş dövlət proqramlarının və “İSO 37001:2016 – Antikorrupsiya idarəetmə sistemi” beynəlxalq standartının tələblərinə uyğun olaraq, Agentlikdə AKİS-in fəaliyyətinin səmərəliliyinin təmin edilməsi;
* Agentliyin fəaliyyətində xarici və daxili korrupsiya risklərinin müəyyənləşdirilməsi və onların aradan qaldırılması və ya minimallaşdırılması üçün tədbirlərin həyata keçirilməsi;
* əsas idarəetmə proseslərinin normativ reqlamentasiyası və optimallaşdırılması yolu ilə Agentliyin fəaliyyətində korrupsiya amillərinin aradan qaldırılması;
* vəzifə və səlahiyyətlərinin həyata keçirilməsi ilə bağlı Agentliyin işçilərinin qarşılaşa biləcəkləri korrupsiya mənbələrinin müəyyən edilməsi və qarşısının alınması;
* Agentliyin kadr siyasətində maksimal şəffaflığının və antikorrupsiya sahəsində işçilərin hazırlıq səviyyəsinin təmin edilməsi;
* daxili nəzarət və audit sisteminin gücləndirilməsi;
* korrupsiya ilə bağlı məlumat verənlərlə işlərin səmərəli təşkili;
* korrupsiyaya qarşı mübarizə və qarşısının alınması sahəsində korrupsiyaya qarşı mübarizə üzrə qanunvericiliyə və beynəlxalq standartlara riayət olunması üzrə effektiv kommunikasiya kanallarının tətbiq edilməsi;
* əməkdaşlarakorrupsiyaya qarşı mübarizə üzrə qanunvericiliyinin tələblərinin pozulmasına görə məsuliyyətin qaçılmazlığının aşlanması.

**3. AKİS-in əsas istiqamətləri**

3.1. Bu Siyasətə AKİS beynəlxalq standartının tələblərinə, Azərbaycan Respublikasının korrupsiyaya qarşı mübarizə üzrə qanunvericiliyinin müddəalarına uyğun olaraq, Agentliyin antikorrupsiya idarəetmə sistemi aşağıdakı əsas istiqamətlər vasitəsilə həyata keçirilir:

3.1.1. Korrupsiya hərəkətlərinin qadağan edilməsi

3.1.1.1. Öz xidməti, maliyyə-təsərrüfat fəaliyyətinin aparılması, layihələrin həyata keçirilməsi, qanunvericilik və dövlət orqanları, vəzifəli şəxslər, sosial tərəfdaşlar və digər maraqlı tərəflərlə qarşılıqlı əlaqələr zamanı Agentlik korrupsiya fəaliyyətinin istənilən forma və təzahürlərinin rədd edilməsi (korrupsiyaya “sıfır tolerantlıq”) prinsipinə sadiqdir.

3.1.1.2. Korrupsiyaya “sıfır tolerantlıq” prinsipi bu Siyasətin aid edildiyi Agentliyin rəhbər vəzifəli şəxsləri və əməkdaşları üçün birbaşa və ya dolayı yolla, şəxsən və ya üçüncü şəxslərin vasitəçiliyi ilə hər hansı korrupsiya fəaliyyətində iştirak etmənin ciddi şəkildə qadağan olunması deməkdir. O cümlədən,

* Rüşvət vermək;
* Rüşvət almaq qadağandır.

3.1.1.3. Agentlik və onun əməkdaşları, hər hansı formada korrupsiya hərəkətlərində iştirak etməkdən çəkinməlidirlər. Agentliyin rəhbər vəzifəli şəxsləri və (və ya) onun əməkdaşları bu hallar haqqında məsul vəzifəli şəxsə məlumat verməlidir.

3.1.1.4. Agentlik zəmanət verir ki, korrupsiyadan imtina edən Agentliyin hər bir əməkdaşı, bu imtinaya görə hər hansı bir sanksiyaya (o cümlədən işdən çıxarılma, vəzifəsinin aşağı salınması, mükafatdan məhrum edilmə və s.) məruz qalmayacaq.

**3.2. Rəhbərliyinin şəxsi nümunəsi**

Agentliyin rəhbər vəzifəli şəxsləri korrupsiyaya qarşı mübarizə haqqında qanunvericiliyinin və o cümlədən bu Siyasətin tələblərinə əməl etməlidir.

Agentliyin antikorrupsiya siyasətinin formalaşdırılması və həyata keçirilməsində rəhbərliyin iştirak formaları aşağıdakılardır:

* Agentliyin antikorrupsiya siyasətinin prioritet istiqamətlərini, bu siyasətin təsdiqi və riayət edilməsi yolu ilə işçilərin etik davranış qaydalarının müəyyən edilməsi;
* korrupsiyaya qarşı mübarizə məqsədlərinin müəyyən edilməsi və onlara nail olmağın planlaşdırılması;
* korrupsiya risklərinin qiymətləndirilməsinin təşkili üzrə komissiyanın formalaşdırılması;
* Agentliyin İdarə Heyətinin sədrinə bilavasitə tabe olan daxili nəzarət üzrə aidiyyəti struktur bölmənin fəaliyyətinə rəhbərlik və nəzarət edilməsi;
* Agentlikdə korrupsiya hallarının qarşısının alınması və onlara qarşı mübarizə tədbirlərində bilavasitə iştirak edilməsi, o cümlədən korrupsiya ilə əlaqədar informatorlarla qarşılıqlı əlaqədə olması, maraqların toqquşmasının həll edilməsi;
* Agentliyin işçilərinin antikorrupsiya qanunvericiliyinin tələblərini pozmasına dairfaktların və ya əsaslandırılmış şübhələrin xidməti araşdırılması və zərurət yarandıqda araşdırmanın nəticələrinə dair intizam tədbirləri və inzibati məsuliyyətə cəlb edilmə ilə bağlı tədbirlərin görülməsi;
* Agentliyin işçiləri ilə bilavasitə kommunikasiya yaratmaqla korrupsiyaya qarşı mədəniyyətin formallaşdırılması;
* Agentliyin antikorrupsiya siyasətinin prinsipləri haqqında, həmçinin bu sahədə Agentliyin müsbət təcrübəsinin yayılması KİV, dövlət hakimiyyət orqanları, ictimai çıxışlar və ictimai müzakirələrdə iştirakı ilə ictimayyətinin məlumatlandırılması;
* Antikorrupsiya sahəsində qarşıya qoyulmuş strateji hədəflərin həyata keçirilməsi üçün zəruri resursların vaxtında ayrılmasının təmin edilməsi.

**3.3. Korrupsiyaya qarşı mübarizə sistemi**

3.3.1. Korrupsiya risklərinin identifikasiyası

3.3.1.1. Korrupsiyaya qarşı tədbirlər çərçivəsində Agentlik mütəmadi olaraq bütün xidməti-maliyyə-təsərrüfat fəaliyyətinə aid korrupsiya risklərini identifikasiya edir və qiymətləndirir

3.3.1.2. Agentlik baş vermə ehtimalından və təsir dərəcəsindən asılı olmayaraq korrupsiya risklərinin idarə edilməsinin zəruriliyini qəbul edir. Korrupsiya risklərinin idarə olunması tədbirləri Agentliyin xidməti-maliyyə-təsərrüfat fəaliyyətinin bütün istiqamətlərinin və sahələrinin xüsusiyyətləri nəzərə alınmaqla həyata keçirilir.

3.3.2 Maraqlar toqquşmasınınqarşısının alınması - Agentliyin işçilərinin fəaliyyətində maraqlar toqquşmasının qarşısının alınması və nizamlanması məqsədi ilə "Azərbaycan Respublikasının Əmək və Əhalinin Soaial Müdafiəsi Nazirliyi strukturunda çalışan dövlət qulluqçusu olmayan əməkdaşlar üçün etik davranış Qaydaları”nın müddəaları rəhbər tutulur, həmçinin Agentlikdə “Maraqlar toqquşmasının qarşısının alınması Siyasəti” işlənib hazırlanmış və tətbiq edilir.

3.3.3 Korrupsiya məsələləri ilə bağlı informatorlarla iş - Korrupsiya ilə bağlı informatorlarla iş qaydalarını müəyyən etmək və onların müdafiəsinin həyata keçirilməsi məqsədilə Agentlikdə “Korrupsiyaya qarşı mübarizə ilə əlaqəli informatorlarla iş Siyasəti” işlənib hazırlanmış və tətbiq edilir.

3.3.4 Korrupsiyaya qarşı funksiya və müvafiq proseslər:

3.3.4.1 Agentlikdə tətbiq olunan korrupsiyaya qarşı mübarizə haqqında qanunvericiliyi normalarına və antikorrupsiya prinsiplərinə, Agentliyin daxili sənədlərinin, o cümlədən bu Siyasətin tələblərinə riayət olunmasını təmin etmək üçün xüsusi sistem yaradılmışdır və fəaliyyət göstərir.

3.3.4.2 Bu funksiyanın icrası çərçivəsində məsul şəxslər və qruplar təyin olunmuşdur. Onlar ən riskli əməliyyatların və əqdlərin ilkin razılaşdırılmasını həyata keçirir, bu Siyasətdə və Agentliyin digər daxili sənədlərində nəzərdə tutulmuş antikorrupsiya prosedurlarının və tədbirlərin tətbiqini və səmərəli fəaliyyətini, onlara riayət olunmasına monitorinq və nəzarəti, hesabatların aparılmasını, habelə Agentliyin antikorrupsiya tələbləri ilə nəzərdə tutulan digər tədbirlərin həyata keçirilməsini təmin edirlər.

3.3.4.3 Bu Siyasətdə təsbit edilmiş antikorrupsiya prosedurlarından əlavə Agentlikdə funksional və digər fəaliyyət istiqamətləri çərçivəsində digər nəzarət prosedurları da fəaliyyət göstərir. Onlar Agentlikdə kifayət qədər nəzarət mühitinin olmasını təmin edir və korrupsiya risklərini minimuma endirməyə imkan verir.

3.3.4.4 Agentlikdə mövcud olan xidməti-maliyyə-təsərrüfat fəaliyyətinin, korrupsiyaya qarşı mübarizə haqqında qanunvericilik normalarına və bu Siyasətin prinsiplərinə uyğun olmasına nəzarət mövcuddur.

3.3.4.5 Agentlikdə şəffaf kadr seçiminin təmin edilməsi siyasəti Azərbaycan Respublikası qanunvericiliyinin tələblərinə uyğun olaraq dəqiq formalaşdırılaraq, müvafiq xidməti vəzifələrini səmərəli yerinə yetirə bilən yüksək ixtisaslı, müvafiq peşəkar səviyyəli kadrlarla təmin edilməsinə yönəldilmişdir.

3.4. İctimaiyyətlə əlaqə

3.4.1. Agentliyin həyata keçirdiyi ictimaiyyətlə əlaqələr üzrə bütün tədbirlər yalnız Agentliyin göstərdiyi xidmətlərdən yararlanan əhalinin mövcud və potensial sosial qrupların Agentliyin xidmətləri barədə məlumatlılığının artırılması, o cümlədən Agentliyin imicinin və işgüzar nüfuzunun yaxşılaşdırılmasına yönəlib.

3.4.2. Agentlik, onun xeyrinə qərar qəbul etməsi məqsədilə mətbuatda dərc edilən nəşrlərdə və (və ya) kütləvi informasiya vasitələrində üçüncü şəxslərin şəxsi imicinin yaxşılaşdırılmasına yönəlmiş yayımların ödənilməsinə yol vermir.

3.4.3. Agentliyin keçirdiyi bütün tədbirlər aşağıdakı əsas tələblərə cavab verməlidir:

* Mövcud qanunvericiliyə və Agentliyin daxili sənədlərinə uyğun olmalıdır;
* Agentliyin fəaliyyəti ilə birbaşa bağlı olmalıdır;
* Tədbirlərin keçirilmə zərurəti əsaslandırılmalıdır;
* Keçirilən tədbir gizli olmamalı və (və ya) Agentliyin və (və ya) onların əməkdaşlarının xeyrinə qərar qəbul etməsinə təsir göstərməməlidir;
* Keçirilən və (və ya) maliyyələşdirilən tədbirlər haqqında məlumat açıqlandığı təqdirdə Agentlik, onların əməkdaşları və (və ya) digər şəxslər üçün onların nüfuzunun zədələnməsi riskini yaratmamalıdır.

**4. Uçot məsələlərinin tənzimlənməsi**

4.1. Agentlikdə uçotun aparılması mövcud qanunvericiliyin tələblərinə tam uyğun şəkildə həyata keçirilir.

4.2. Bütün xidməti-maliyyə-təsərrüfat əməliyyatları və layihələr diqqətlə, düzgün və kifayət qədər detallı şəkildə mühasibat uçotunda əks olunur, sənədləşdirilir və qanunvericiliklə müəyyən edilmiş qaydada yoxlanıla bilir.

4.3. Mühasibat, vergi və idarəetmə uçotu və hesabatlılıq məlumatlarının təhrif edilməsi və saxtalaşdırılması ciddi şəkildə qadağandır və qanunvericiliyin və Agentliyin daxili sənədləri ilə nəzərdə tutulan müəyyən edilmiş normaların pozulması kimi qəbul edilir.

**5. Əməkdaşların məlumatlandırılması və konsultasiyası**

5.1. Antikorrupsiya standartlarının və prosedurlarının formalaşdırılması və həyata keçirilməsində Agentliyin işçilərinin cəlb edilməsi, məlumatlandırılması və biliklərinin artırılması ilə bağlı tədbirlər daimi xarakter daşımalıdır.

5.2. Tətbiq olunan korrupsiyaya qarşı mübarizə haqqında qanunvericiliyinin normaları, Agentlikdə mövcud antikorrupsiya prinsipləri və tələbləri üzrə işə yeni qəbul edilmiş bütün işçilər və mövcud işçilər üçün mütəmadi təlimlər keçirərək lazımi antikorrupsiya mədəniyyətinin və etik qaydalarının düzgün formalaşmasını təmin edir.

5.3. Agentliyin əməkdaşları bu Siyasətlə tanış olmalı və antikorrupsiya prinsiplərinə və bu prinsiplərlə müəyyən edilmiş tələblərə riayət etdiklərini mütəmadi olaraq təsdiq etməlidirlər.

5.4. Korrupsiyaya qarşı mübarizə haqqında qanunvericiliyinin normalarına, antikorrupsiya prinsiplərinə və bu Siyasətin tələblərinə uyğunluğuna şübhə edən Agentlik əməkdaşları, daxili prosedura uyğun olaraq məsləhət üçün Agentliyin məsul vəzifəli şəxslərinə müraciət edə bilərlər.

**6. İşgüzar tərəfdaşlarla qarşılıqlı əlaqə**

6.1. Agentlik mövcud korrupsiyaya qarşı mübarizə haqqında qanunvericiliyinin normalarına, Agentliyin daxili sənədlərinin tələblərinə zidd olan və onun əməkdaşlarının vəzifə öhdəliklərini yerinə yetirərkən işgüzar nüfuzuna risk yaradan hər hansı bir ödəniş və (və ya) hərəkətlərin həyata keçirilməsi üçün başqa fiziki və ya hüquqi şəxsiləri (agentləri, məsləhətçiləri, nümayəndələri və digər vasitəçiləri) cəlb etmir.

6.2. Agentlik korrupsiya risklərini minimuma endirməyə imkan verən işgüzar tərəfdaşların seçilməsində obyektiv və şəffaf prosesi təmin etməyə çalışır.

6.3. İşgüzar tərəfdaşlarla işgüzar münasibətlərə dair riskin minimuma endirilməsi tədbirləri çərçivəsində Agentlik:

* Öz işgüzar tərəfdaşlarının etibarlılığı, işgüzar nüfuzu və korrupsiyaya tolerantlığı haqqında məlumatları təhlil edir, həmçinin maraqlar toqquşmasınınolmamasına dair yoxlama aparır;
* Agentlik İşgüzar tərəfdaşlarla bağlanan müqavilələrə, mövcud korrupsiyaya qarşı mübarizə haqqında qanunvericiliyinin normalarına riayət edilməsinin və korrupsiya hərəkətlərinin törədilməsi faktları aşkar edildikdə tərəflərdən birinin digər tərəfə məlumat verməsinin zəruriliyinə dair antikorrupsiya müddəalarını daxil edir.

**7. Agentliyin “Qaynar xətti”**

7.1. Agentlik öz işçilərini və kontragent nümayəndələrini, onların vəzifə öhdəliklərini icra etmələri çərçivəsində onun əməkdaşlarının korrupsiya hərəkətlərində iştirakı barədə məlumat əldə etdikdə, müəyyən edilmiş məlumat kanallarından istifadə edərək Agentliyin “qaynar xəttinə” məlumat verməyə təşviq edir.

7.2. Agentlikdə “qaynar xətt”in fəaliyyət göstərməsi prinsipləri:

7.2.1. anonim mesajların təqdim edilməsi hüququ: məlumatın anonim təqdim olunması halında müraciət edən şəxs bu cür məlumatlara baxılmanın, zəruri hallarda xidməti araşdırma aparılmasının və müvafiq tədbirlərin görülməsinin çətinliyini dərk etməlidir, çünki əldə edilən məlumatları dəqiqləşdirmək və müraciət edənlərlə daha sonra qarşılıqlı əlaqədə olma imkanı yoxdur;

7.2.2.şəxsin məxfiliyinə zəmanət: Agentlik öz səlahiyyətləri və mövcud imkanları çərçivəsində qanunla nəzərdə tutulmuş hallar istisna olmaqla, “qaynar xətt”ə pozuntular barədə əhəmiyyətli və etibarlı məlumat verən şəxsin şəxsiyyəti haqqında məlumatın məxfiliyini təmin edir;

7.2.3. “qaynar xətt”ə müraciət edən şəxslərin təqibindən imtina: Agentlik, Agentliyin digər əməkdaşlarının iştirakı ilə korrupsiya faktları barədə vicdanla məlumat verən əməkdaşlar barəsində hər hansı sanksiyalara məruz qalmayacağına zəmanət verir;

7.2.4. alınan mesajlara obyektiv və vaxtında baxılması:

* + - * qəsdən yalan məlumat yayılmamalı, böhtan atılmamalıdır;
      * Agentliyin maraqlarına zidd olan şəxsi məqsədlərə nail olmaq niyyəti olmamalıdır;
      * Agentliyin əməkdaşlarının və onların qohumlarının həyatına və sağlamlığına dair təhdid və təhqir olduğu halda bu faktla bağlı hüquq-mühafizə orqanlarına məlumat verilməlidir;
      * Agentliyin fəaliyyətinə birbaşa aid olmayan reklam xarakterli informasiyaların yayılması qadağandır;
      * “qaynar xətt” təyinatına zidd olan digər oxşar məqsədlərlə istifadə olunmamalıdır;

7.2.5. Agentliyin əməkdaşları və ya digər şəxslər tərəfindən qəsdən yalan məlumatların verilməsi bu Siyasətin və tətbiq olunan qanunvericiliyin müvafiq normalarının pozulması kimi qiymətləndirilir və həmin şəxs mövcud qanunvericiliyə müvafiq olaraq məsuliyyətə cəlb edilə bilər.

**8. Siyasətin monitorinqi, tətbiqinin qiymətləndirilməsi və dövri təhlili**

8.1. Siyasətin həyata keçirilməsi vəziyyətinin monitorinqi və qiymətləndirilməsi üzrə səlahiyyətlər Agentliyin Korrupsiyaya qarşı Mübarizə Komitəsi tərəfindən həyata keçirilir.

8.2. Siyasətdə nəzərdə tutulmuş tədbirlərin nəticələrinin qiymətləndirilməsi ildə ən azı bir dəfə rəhbərlik tərəfindən həyata keçirilir.

8.3. Siyasətin mövcud şəraitə uyğun olmaması müəyyən edildikdə, habelə Azərbaycan Respublikasının korrupsiyaya qarşı mübarizə üzrə qanunvericiliyin tələbləri və ya Agentliyin təşkilati-hüquqi forması dəyişdikdə, Siyasət yenidən nəzərdən keçirilməlidir.

**9. Siyasətin həyata keçirilməsinə görə məsuliyyət**

9.1. Agentliyin rəhbərliyi bu Siyasətin həyata keçirilməsi və onun dəstəklənməsi üçün müvafiq resursları ayırmağa borcludur.

9.2. Agentliyin əməkdaşları, vəzifələrindən asılı olmayaraq, Azərbaycan Respublikasının qüvvədə olan qanunvericiliyi ilə nəzərdə tutulmuş, bu Siyasətin prinsiplərinə və tələblərinə, habelə həmin prinsipləri və tələbləri pozan tabeliyində olan şəxslərin hərəkətlərinə (hərəkətsizliyinə) görə məsuliyyət daşıyırlar.

9.3. Agentlik, bu Siyasətin pozulmasına görə hər hansı əsaslı məlumat ilə bağlı xidməti araşdırmalar aparma məsuliyyətini öz üzərinə götürür.

**10. Siyasət haqqında məlumatlandırma üsulları**

10.1. Siyasət bütün maraqlı tərəflər və ictimaiyyət üçün əlçatan sənəddir və aşağıdakı informasiya resurslarında yerləşdirilməlidir:

* + Azərbaycan Respublikası Əmək və Əhalinin Sosial Müdafiəsi Nazirliyinin (www.sosial.gov.az) və Agentliyin (www.dma.gov.az) rəsmi saytlarında;
  + sosial şəbəkələrdə: Nazirliyin və Agentliyin Facebook, İnstagram və digər sosial şəbəkə hesablarında.

10.2. Agentliyin bütün əməkdaşları üçün əlçatan olması məqsədi ilə Siyasət AKİS qovluğunda və kağızda çap olunmuş formada məlumat löhvələrində yerləşdirilir.